Mynwerker in boom opgehangAmcu-lede van Lonmin by Wonderkopstadion in Februarie 2014 Foto: @thembaelvis, Twitter ŉ Man wat Dinsdag in die Broederstroom-omgewing in Noordwes in ŉ boom opgehang is, was moontlik ŉ mynwerker, het die polisie gesê. Brig. Thulani Ngubane sê die man is op die pad tussen Hartbeespoortdam en Krugersdorp aangetref. “Die man is in ŉ boom in Leeukloof, naby aan Hartebeeshoekweg, opgehang,” het Ngubane gesê. “Hy was in mynwerkersklere geklee.” ŉ Meisie het op pad skool toe op die liggaam afgekom en haar ma ontbied. ŉ Volkswagen Golf, wat glo aan die oorledene behoort, is langs die pad aangetref . Die motor het ŉ boom getref. “Die polisie probeer bepaal hoe die man in die boom opgehang is,” het Ngubane bygevoeg. In nog ŉ geval is twee mynwerkers Dinsdag op pad werk toe naby Rustenburg oorval en aangerand. Implats het bevestig een van die mans het by Bafokeng-myn gewerk, maar ontken dat die tweede een vir Impala Platinum gewerk het. Volgens die maatskappy is die mans aangerand en nie met skerp voorwerpe gesteek, soos vroeër berig is nie. Die slagoffers was onderskeidelik 33 en 37 jaar oud. Lede van die Association of Mineworkers and Construction Union (Amcu) staak al sedert 23 Januarie by Implats, Amplats en Lonmin. Hulle eis ŉ basiese salaris van R12 500. Onderhandelinge tussen die vakbond en die werkgewers is hervat en word deur die arbeidshof gefasiliteer. Minstens vyf ander mynwerkers het reeds tydens die staking weens geweld en intimidasie gesterf. -SAPA